钦定古今图书集成/理学汇编/学行典/第136卷 > 子华子 > 《神气》
## 钦定古今图书集成/理学汇编/学行典/第136卷 > 子华子 > 《神气》

《子华子》曰：“今世之士，其无幸欤？川阅水以成川，世阅
人而为世。河之下龙门也，疾如箭之脱筈。人寿几何，
而期以有待也。治古之时，积美于躬，如肤革之就充，
惟恐其不修，弗忧于无闻，如击考鼓钟，其传以四达
绎如也。今则不然，荒𩙪怒号，而独秀者先陨，霜露宵
零，而朱草立槁。媾市之徒，又从而媒孽以髡摇之，是”
以萌意于方寸，未有分毫也。而触机阱展布其四体，
未有以为容也，而得拱梏怀抱。其一概之操，泯泯默
默，而愿有以试也，而漫漫之长夜特未旦也。疾雷破
山，澍雨如霪，鸡喑于埘，而失其所以为司晨也。人寿
几何，而期以有待也。今世之士，其无幸欤？